CELEX ID: 32010R0360
Publication Date: 2010-04-27

Document:
KOMISIJOS REGLAMENTAS (ES) Nr. 360/2010
2010 m. balandžio 27 d.,
kuriuo iš dalies keičiami Tarybos reglamento (EB) Nr. 73/2009, nustatančio bendrąsias tiesioginės paramos schemų ūkininkams pagal bendrą žemės ūkio politiką taisykles, VIII ir IV priedai
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. sausio 19 d. Tarybos reglamentą (EB) Nr. 73/2009, nustatantį bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantį tam tikras paramos schemas ūkininkams, iš dalies keičiantį Reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinantį Reglamentą (EB) Nr. 1782/2003 (1), ypač į jo 8 straipsnio 2 dalies a ir b punktus, 40 ir 67 straipsnius,
kadangi:
(1)
Reglamento (EB) Nr. 73/2009 VIII priede kiekvienai valstybei narei nustatyta didžiausia visų teisių į išmokas, kurios gali būti skirtos kalendoriniais metais, vertė. Atsižvelgiant į to reglamento 40 straipsnio 2 dalį ir 67 straipsnį, VIII priedą reikėtų pakeisti, kad būtų atsižvelgta į valstybių narių sprendimus pagal 2007 m. spalio 22 d. Tarybos reglamento (EB) Nr. 1234/2007, nustatančio bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (2), 103o straipsnį ir 188a straipsnio 3 dalį, kiek tai susiję su vyno sektoriumi ir pažangiu susietosios paramos integravimu į bendrosios išmokos schemą.
(2)
Vokietija, Graikija, Ispanija, Prancūzija, Italija, Liuksemburgas, Austrija, Portugalija ir Slovėnija pranešė Komisijai apie ketinimą suteikti vynmedžių augintojams naujas teises į išmokas pagal Reglamento (EB) Nr. 1234/2007 103o straipsnį ir 188a straipsnio 3 dalį.
(3)
Belgija, Danija, Graikija, Liuksemburgas, Nyderlandai, Austrija, Suomija, Švedija ir Jungtinė Karalystė pranešė Komisijai apie ketinimą į bendrosios išmokos schemą 2010 arba 2011 m. integruoti bent Reglamento (EB) Nr. 73/2009 IV antraštinės dalies 5 skirsnyje nurodytą pagalbą už sėklą arba vieną iš to reglamento XI priedo 1 punkte nurodytų schemų, išskyrus specialiąją priemoką už kietųjų kviečių kokybę.
(4)
Reglamento (EB) Nr. 73/2009 IV priede kiekvienai valstybei narei nustatytos viršutinės ribos, kurių negali viršyti bendra tiesioginių išmokų (atėmus taikant moduliavimą gautas sumas), kurios gali būti skirtos toje valstybėje narėje kalendoriniais metais, suma.
(5)
Valstybėms narėms priėmus sprendimus pagal Reglamento (EB) Nr. 1234/2007 103o straipsnį ir 188a straipsnio 3 dalį ir pagal Reglamento (EB) Nr. 73/2009 67 straipsnį, turi būti padidintos tiesioginių išmokų, kurios gali būti skirtos, didžiausios bendros sumos. Todėl atsižvelgiant į Reglamento (EB) Nr. 73/2009 8 straipsnio 2 dalies a punktą turi būti persvarstytas to reglamento IV priedas.
(6)
Kadangi Portugalijos žemės ūkio sektorius patiria sunkumų, kuriuos sukėlė ekonomikos krizė ir kurie toliau neigiamai veikia ūkininkų ekonominę situaciją, Portugalija pranešė Komisijai apie savo sprendimą netaikyti savanoriško moduliavimo, numatyto 2010-2012 m. Todėl, atsižvelgiant į Reglamento (EB) Nr. 73/2009 8 straipsnio 2 dalies b punktą, taikant savanorišką moduliavimą Portugalijoje gautos grynosios sumos, nustatytos Komisijos sprendimu 2009/780/EB (3), turėtų būti pridėtos prie Reglamento (EB) Nr. 73/2009 IV priede nurodytų Portugalijai tiems metams nustatytų nacionalinių viršutinių ribų.
(7)
Todėl Reglamento (EB) Nr. 73/2009 IV ir VIII priedai turėtų būti atitinkamai iš dalies pakeisti.
(8)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 73/2009 IV priedas pakeičiamas šio reglamento I priedo tekstu.
2 straipsnis
Reglamento (EB) Nr. 73/2009 VIII priedas pakeičiamas šio reglamento II priedo tekstu.
3 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. balandžio 27 d.

EuroVoc Classification:
Level 1: 100155
100145
100156
Level 2: 100242
100245
100178
Level 3: 4222
2825
2442
2443
All Descriptors: 2173
2443
2825
2965
2969
6257